CELEX: E2020P0016
Language: et
Date: 2020-11-18 00:00:00
Title: EFTA kohtult nõuandva arvamuse saamise taotlus, mille esitas 18. novembril 2020 Oslo tingrett kohtuasjas Q ja teised vs Norra valitsus (Kohtuasi E-16/20) 2021/C 113/05

31.3.2021   
            
            
               ET
            
            
               Euroopa Liidu Teataja
            
            
               C 113/10
            
         
      EFTA kohtult nõuandva arvamuse saamise taotlus, mille esitas 18. novembril 2020 Oslo tingrett kohtuasjas Q ja teised vs Norra valitsus
      (Kohtuasi E-16/20)
      (2021/C 113/05)
      Oslo tingrett (Oslo ringkonnakohus) esitas 18. novembril 2020 taotluse, mis saabus kohturegistrisse 18. novembril 2020, EFTA kohtult nõuandva arvamuse saamiseks kohtuasjas Q ja teised vs. Norra valitsus, järgmistes küsimustes:
      
                  1.
               
               
                  Euroopa Kohus on leidnud, et ELi toimimise lepingu artikkel 21 ja direktiiv 2004/38/EÜ annavad vastuvõtvas liikmesriigis elamisõiguse alaealisele teise liikmesriigi kodanikule, kes vastab selle direktiivi artikli 7 lõike 1 punktis b sätestatud tingimustele, ning need samad õigusnormid lubavad vanemal, kes on selle lapse peamine hooldaja, elada koos lapsega vastuvõtvas liikmesriigis, vt näiteks kohtuasi C-86/12, Alokpa, punkt 29. Ühtlasi on Euroopa Kohus leidnud, et selline vanem ei kuulu direktiivi isikulisse kohaldamisalasse artikli 3 lõikes 1 sätestatu kohaselt, vt Alokpa punktid 24–26.
                  Kas eespool kirjeldatud olukorras võib vanema elamisõigus põhineda üksnes direktiivil või EMP lepingul, või eeldab selline õigus, et direktiivi kohaldatakse koostoimes Euroopa Liidu toimimise lepingu artikliga 21, või tuleks direktiivi tõlgendada laiemalt Euroopa Liidu toimimise lepingu artiklist 21 lähtudes?
               
            
                  2.
               
               
                  Direktiivi 2004/38/EÜ artikli 12 lõikega 3 antakse EMP kodaniku lapsele, kes on kantud heakskiidetud õppeasutuse nimekirja, ja isikule, kellel on lapse suhtes vanemlik vastutus (hooldusõigus), elamisõigus, kui EMP kodanik peaks riigist lahkuma. Kas laps, kes on ainult EMP kodaniku abikaasa alaneja sugulane, kellele on antud elamisõigus, kasutades viiteisikuna EMP kodanikku, võib samuti saada sellise õiguse üksnes direktiivi alusel või EMP lepingust tulenevalt? Kas see kehtib ka juhul, kui EMP kodanik on taotlenud enne riigist lahkumist selle lapse vanemalt abielulahutust?
               
            
                  3.
               
               
                  Kui vastus teisele küsimusele on jaatav, siis kas see kehtib ka juhul, kui lapse ema või isa abielu kujutas endast direktiivi 2004/38/EÜ artikli 35 kohast õiguste kuritarvitamist, kuid EMP kodanik ja laps pidasid seda õiguspäraseks?